amanoisuno/poet huggingface dataset:
詠舞 蕭德言
低身鏘玉佩，舉袖拂羅衣。對簷疑燕起，映雪似花飛。
過嚴君平古井 鄭世翼
嚴平本高尚，遠蹈古人風。賣卜成都市，流名大漢中。舊井改人世，寒泉久不通。年多既罷汲，無禽乃遂空。如何屬秋氣，唯見落雙桐。
登北邙還望京洛 鄭世翼
步登北邙阪，踟躕聊寫望。宛洛盛皇居，規模窮大壯。三河分設險，兩崤資巨防。飛觀紫煙中，層台碧雲上。青槐夾馳道，迢迢修且曠。左右多第宅，參差居將相。清晨謁帝返，車馬相追訪。胥徒各異流，文物紛殊狀。囂塵暗天起，簫管從風颺。伊余孤且直，生平獨淪喪。山幽有桂叢，何為坐惆悵。
巫山高 鄭世翼
巫山淩太清，岧嶢類削成。霏霏暮雨合，靄靄朝雲生。危峰入鳥道，深谷寫猿聲。別有幽棲客，淹留攀桂情。
看新婚 鄭世翼
初笄夢桃李，新妝應摽梅。疑逐朝雲去，翻隨暮雨來。雜佩含風響，叢花隔扇開。姮娥對此夕，何用久裴回。
見佳人負錢出路 鄭世翼
獨負千金價，應從買笑來。只持難發口，經為幾人開。
送金竟陵入蜀 崔信明
金門去蜀道，玉壘望長安。豈言千里遠，方尋九折難。西上君飛蓋，東歸我掛冠。猿聲出峽斷，月彩落江寒。從今與君別，花月幾新殘。
句 崔信明
楓落吳江冷。
侍宴詠石榴 孔紹安
可惜庭中樹，移根逐漢臣。只為來時晚，花開不及春。
詠夭桃 孔紹安
結葉還臨影，飛香欲遍空。不意餘花落，翻沉露井中。
贈蔡君 孔紹安
疇昔同幽谷，伊爾遷喬木。赫奕盛青紫，討論窮簡牘。
結客少年場行 孔紹安
結客佩吳鉤，橫行度隴頭。雁在弓前落，雲從陣後浮。吳師驚燧象，燕將警奔牛。轉蓬飛不息，冰河結未流。若使三邊定，當封萬戶侯。
傷顧學士 孔紹安
迢遞雙崤道，超忽三川湄。此中俱失路，思君不可思。遊人行變橘，逝者遽焚芝。憶昔江湖上，同詠子衿詩。何言陵穀徙，翻驚鄰笛悲。陳根非席卉，繐帳異書帷。與善成空說，殲良信在茲。今日嚴夫子，哀命不哀時。
別徐永元秀才 孔紹安
金湯既失險，玉石乃同焚。墜葉還相覆，落羽更為群。豈謂三秋節，重傷千里分。遠離弦易轉，幽咽水難聞。欲識相思處，山川間白雲。
落葉 孔紹安
早秋驚落葉，飄零似客心。翻飛未肯下，猶言惜故林。
踏歌詞三首 謝偃
春景嬌春台，新露泣新梅。春葉參差吐，新花重疊開。花影飛鶯去，歌聲度鳥來。倩看飄颻雪，何如舞袖回。逶迤度香閣，顧步出蘭閨。欲繞鴛鴦殿，先過桃李蹊。風帶舒還卷，簪花舉複低。欲問今宵樂，但聽歌聲齊。夜久星沉沒，更深月影斜。裙輕才動佩，鬟薄不勝花。細風吹寶袂，輕露濕紅紗。相看樂未已，蘭燈照九華。
樂府新歌應教 謝偃
青樓綺閣已含春，凝妝豔粉複如神。細細輕裙全漏影，紫燕欲飛先繞棟，黃鶯始哢即嬌人。撩亂垂絲昏柳陌，
奉和出潁至淮應令 蔡允恭
久倦川塗曲，忽此望淮圻。波長泛淼淼，眺迥情依依。稍覺金烏轉，漸見錦帆稀。欲知仁化洽，謳歌滿路歸。
和衛尉寺柳 杜之松
漢將本屯營，遼河有戍城。大夫曾取姓，先生亦得名。高枝拂遠雁，疏影度遙星。不辭攀折苦，為入管弦聲。
答王無功冬夜載酒鄉館 崔善為
頒條忝貴郡，懸榻久相望。處士同楊鄭，邦君謝李疆。詎知方擁彗，逢子敬惟桑。明朝蓬戶側，會自謁任棠。
答王無功九日 崔善為
秋來菊花氣，深山客重尋。露葉疑涵玉，風花似散金。摘來還泛酒，獨坐即徐斟。王弘貪自醉，無複覓楊林。
答王無功問故園 朱仲晦
我從銅州來，見子上京客。問我故鄉事，慰子羈旅色。子問我所知，我對子應識。朋游總強健，童稚各長成。華宗盛文史，連牆富池亭。獨子園最古，舊林間新坰。柳行隨堤勢，茅齋看地形。竹從去年移，梅是今年榮。渠水經夏響，石苔終歲青。院果早晚熟，林花先後明。語罷相歎息，浩然起深情。歸哉且五鬥，餉子東皋耕。
從軍行 王宏
兒生三日掌上珠，燕頷猿肱穠李膚。十五學劍北擊胡，可憐少年把手時，黃鳥雙飛梨花白。秦王築城三千里，從來戰鬥不求勳，殺身為君君不聞。鳳凰樓上吹急管，
文德皇后挽歌 朱子奢
神京背紫陌，縞駟結行輈。北去橫橋道，西分清渭流。寒光向壟沒，霜氣入松楸。今日泉台路，非是濯龍遊。
大酺樂 張文收
淚滴珠難盡，容殘玉易銷。倘隨明月去，莫道夢魂遙。
與琳法師 毛明素
冶長倦縲絏，韓安歎死灰。始驗山中木，方知貴不材。